SAL-sakeredder moet parlement betrek(Argieffoto: Henk Kruger/ANA) Die parlement moet ten nouste betrek word by die Suid-Afrikaanse Lugdiens (SAL) se pas aangestelde ondernemingsreddingspraktisyn, Les Matuson, se planne om die sukkelende redery op die wenpad te kry. Die DA-LP Alf Lees sê Matuson het aangedui dat hy binne die volgende tien dae met alle betrokkenes gaan vergader. Lees meen dit is noodsaaklik dat die parlement se staande komitee oor openbare rekeninge (Skoor) deel vorm van gesprekke. Die DA sê hy het aan Mkhuleko Hlengwa, Skoor-voorsitter, geskryf en gevra dat hy by Matuson daarop aandring dat Skoor ingesluit word. “Die konsultasieproses met alle SAL-belanghebbendes gaan deurslaggewend wees as Matuson enigsins ŉ kans kan hê om die bankrot SAL te red,” het Lees gesê. “Die SAL behoort aan alle Suid-Afrikaners – die afgelope 25 jaar is belastingbetalers deur opeenvolgende ANC-regerings vir nagenoeg R57 miljard afgepers.” Lees het gesê die SAL se raad het die afgelope twee jaar geweier om sy jaarverslag vry te stel en aan die parlement voor te lê, soos vereis ingevolge wetgewing. Dit maak dit bykans onmoontlik vir die parlement om sy oorsigrol doeltreffend uit te oefen oor die SAL wat nie net bankrot is nie, maar ook ŉ reuselas op belastingbetalers is. Tekenend van die minagting waarmee die SAL-raad oënskynlik die parlement bejeën, het die SAL-raad die uitnodiging om ŉ Skoor-vergadering op 27 November by te woon van die hand gewys. Skoor sou op 5 Desember na die SAL se hoofkantoor in Jet Park reis, waar daar dan met die raad vergader sou word in ŉ laaste poging om sy oorsigrol uit te oefen. Die vergadering is uitgestel nadat pres. Cyril Ramaphosa aangekondig het dat die redery nou in ondernemingsredding geplaas word.